KIRJALLINEN KYSYMYS E-1627/00 esittäjä(t): Albert Maat (PPE-DE) ja Struan Stevenson (PPE-DE) komissiolle. Muuntogeeninen lohi.



Virallinen lehti nro 103 E , 03/04/2001 s. 0017 - 0018



KIRJALLINEN KYSYMYS E-1627/00 esittäjä(t): Albert Maat (PPE-DE) ja Struan Stevenson (PPE-DE) komissiolle (29. toukokuuta 2000) Aihe: Muuntogeeninen lohi Monista eri tietolähteistä on ilmoitettu, että amerikkalainen yritys (AF Protein) suunnittelee muuntogeenisen lohen tuomista markkinoille. Tämän lohen kasvuhormoneista vastaavaa geeniä on muunneltu, ja täten se kasvaa huomattavasti nopeammin kuin tavalliset lohet. On olemassa riski, että muunneltu lohi alistaa luonnonmukaiset lohilajit ja pidemmällä aikavälillä tuhoaa myös luonnonmukaisen lohen geenistöä. Muuntogeenisen lohen sairauksien vastustuskyvystä on vain vähän tietoa. Vaikka kyseinen yritys väittää, etteivät heidän lohensa kykene lisääntymään, on monia syitä epäillä tuotteen turvallisuutta. Jos muuntogeeninen lohi aiotaan laaja-alaisesti kaupallistaa, yksikin virhe voi aiheuttaa suurta vahinkoa. Eurooppalaiset tuottajat ovat ilmoittaneet, että he ovat kiinnostuneita ja halukkaita tuomaan muuntogeenisen lohen Euroopan markkinoille. Onko komissio tietoinen muuntogeenisen lohen kaupallistamissuunnitelmista? Onko komissio samaa mieltä siitä, että kyseiset suunnitelmat ovat suuri riski ajatellen luonnon monimuotoisuutta, kalasairauksia ja ei-muunneltujen lajien elinkykyä? Mikä on komission kanta muuntogeenisen lohen mahdolliseen ilmestymiseen Euroopan markkinoille? Onko komissio halukas toimimaan (WTO:ssa ja YK:ssa) ehkäistäkseen tämän? David Byrnen komission puolesta antama vastaus (4. lokakuuta 2000) Komissio on tietoinen siitä, että useissa lehdissä on julkaistu muuntogeenistä lohta käsitteleviä artikkeleja. Nopeasti kasvavan lohen kehittelyssä on ilmeisesti päästy sellaiselle asteelle, että sen käyttö kaupallisiin tarkoituksiin on mahdollista. Etenkin pohjois-amerikkalaiset yritykset ovat olleet tästä kiinnostuneita. Yhdysvaltain elintarvike- ja lääkevirastolle (United States Food and Drug Administration) on esitetty tällaisen lohen markkinointia koskeva hakemus (ks. Nature, n:o 406, 6.7.2000, ss. 1012). Virasto tutkii muuntogeenisen lohen sopivuutta ihmisravinnoksi ja eläinten hyvinvointiin liittyviä näkökohtia sekä lisäksi yhteistyössä kahden muun viraston kanssa (Fish and Wildlife Service ja National Maríne Fisheries Service) mahdollisia ympäristövaikutuksia. Komissio on rahoittanut joitakin tutkimushankkeita, jotka koskevat muuntogeenisten kalojen mahdollisesti aiheuttamia riskejä suljetuissa oloissa. Tällä taataan turvallisuuskysymysten vaatima asiantuntemus Euroopassa. Tarvitaan kuitenkin lisätutkimuksia sen varmistamiseksi, että muuntogeeniset kalat eivät missään tapauksessa vaikuta haitallisesti biodiversiteettiin ja ympäristöön yleensä. Geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetussa neuvoston direktiivissä 90/220/ETY(1) käsitellään geneettisesti muunneltujen organismien levittämistä sekä koetarkoituksessa että kaupallisina tuotteina, ja sen alaan voisi kuulua myös muuntogeenisen lohen mahdollinen levittäminen. Levittämisen edellytyksenä on, että ihmisten terveydelle ja ympäristölle aiheutuvat riskit arvioidaan perusteellisesti kussakin tapauksessa. Lupa myönnetään vain silloin, kun ei ole mitään syytä uskoa levittämisen vahingoittavan ihmisten terveyttä tai ympäristöä luvassa ilmoitetulla tavalla. Toistaiseksi ei ole tullut lupahakemuksia muuntogeenisen lohen levittämisestä kaupallisena tuotteena direktiivin 90/220/ETY mukaisesti, eikä siihen ole lupia myönnetty. Komissio ei myöskään ole saanut jäsenvaltioilta yhteenvetoilmoituksia muuntogeenisen lohen levittämisestä koetarkoituksessa direktiivin mukaisesti. Jos lohi olisi tarkoitettu ihmisravinnoksi, sen olisi lisäksi saatava uuselintarvikkeista ja elintarvikkeiden uusista aineosista 27 päivänä tammikuuta 1997 annetun parlamentin ja neuvoston asetuksen (EY) N:o 258/97(2) mukainen etukäteislupa. Lupa myönnetään vain siinä tapauksessa, ettei ole syytä uskoa levittämisen vahingoittavan ihmisten terveyttä tai ympäristöä. Toimenpiteet perustuvat olosuhteiden seikkaperäiseen tutkimiseen kussakin tapauksessa. (1) EYVL L 117, 8.5.1990. (2) EYVL L 43, 14.2.1997.